Document ID: 31991L0663

Komisjoni direktiiv 91/663/EMÜ,
10. detsember 1991,
millega kohandatakse tehnika arenguga nõukogu direktiivi 76/756/EMÜ, mis käsitleb mootorsõidukitele ja nende haagistele valgustus- ja valgussignaalseadmete paigaldamist
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut, eriti selle artiklit 100 A,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] viimati parandatud 25. juuni 1987. aasta direktiiviga 87/403/EMÜ, [2] eriti selle artiklit 11,
võttes arvesse nõukogu 27. juuli 1976. aasta direktiivi 76/756/EMÜ, mis käsitleb mootorsõidukitele ja nende haagistele valgustus- ja valgussignaalseadmete paigaldamist, [3] muudetud 21. novembri 1979. aasta direktiiviga 80/233/EMÜ, [4] 17. märtsi 1982. aasta direktiiviga 82/244/EMÜ, [5] 26. mai 1983. aasta direktiiviga 83/276/EMÜ, [6] 14. detsembri 1983. aasta direktiiviga 84/8/EMÜ [7] ja 28. märtsi 1989. aasta direktiiviga 89/278/EMÜ, [8]
ning arvestades, et:
selguse huvides tuleb need direktiivid konsolideerida;
tehnika arengut silmas pidades on tarvis kehtestada edaspidised muudatused, nimelt esilaternate värv võib olla ainult valge, küljeääretulelaternad määratakse kindlaks osadele sõidukitele ning liikuvatel osadel ja muudel osadel olevatele lampidele seatud nõuded saab välja selgitada;
käesolevas direktiivis ettenähtud meetmed on kooskõlas mootorsõidukisektoris tehniliste tõkete kõrvaldamist käsitlevate direktiivide tehnika arenguga kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/756/EMÜ muudetakse järgmiselt.
1. Artiklid asendatakse käesoleva direktiivi järgmiste artiklitega.
2. Lisad asendatakse käesoleva direktiivi lisadega.
Artikkel 2
Käesoleva direktiivi mõistes tähendab "sõiduk" kõiki sõidukeid, mille suhtes rakendatakse direktiivi 70/156/EMÜ.
Artikkel 3
1. Alates 1. jaanuarist 1993 ei tohi ükski liikmesriik:
- keelduda sõidukitüübiga seoses EÜ tüübikinnituse andmisest, direktiivi 70/156/EMÜ artikli 10 lõike 1 viimases taandes nimetatud dokumendi väljastamisest või siseriikliku tüübikinnituse andmisest ega
- keelata sõidukite kasutuselevõtmist kohustuslike või mitte-kohustuslike valgustus- või valgussignaalseadmete paigaldamisega seotud põhjustel, kui kõnealused seadmed on paigaldatud käesoleva direktiivi nõuete kohaselt.
2. Alates 1. oktoobrist 1993 liikmesriigid:
- ei väljasta enam direktiivi 70/156/EMÜ artikli 10 lõike 1 viimases taandes nimetatud dokumenti,
- võivad keelduda siseriikliku tüübikinnituse andmisest
sõidukitele, mille valgustus- või valgussignaalseadmed ei ole paigaldatud käesoleva direktiivi nõuete kohaselt.
3. Alates 1. oktoobrist 1994 võivad liikmesriigid keelata sõiduki, mille nimetatud seadmed ei ole paigaldatud käesoleva direktiivi nõuete kohaselt, esmakordse kasutuselevõtmise.
Artikkel 4
EÜ tüübikinnituse väljastanud liikmesriik võtab vajalikud meetmed kindlustamaks, et teda informeeritakse kõigist I lisa punktis 1.1 viidatud osade või parameetrite suhtes tehtud muudatustest. Liikmesriigi pädevad asutused määravad muudetud sõiduki tüübi edaspidiste katsete ja uue aruande kirjutamise vajalikkuse. Kui selliste katsete käigus selgub, et käesoleva direktiivi nõuded ei ole täidetud, siis muudatust ei kinnitata.
Artikkel 5
Muudatused, mis on vajalikud käesoleva direktiivi lisa nõuete kohandamiseks tehnika arengule, võetakse vastu direktiivi 70/156/EMÜ artiklis 13 ettenähtud korras.
Artikkel 6
1. Liikmesriigid jõustavad käesoleva direktiivi järgimiseks vajalikud õigus- ja haldusnormid enne 1. jaanuari 1993 ning teatavad sellest viivitamata komisjonile.
2. Kui liikmesriigid need normid vastu võtavad, lisavad nad nende juurde viite käesolevale direktiivile. Sellise viitamise viisi näevad ette liikmesriigid.
3. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate siseriiklike põhiliste õigusnormide teksti.
Artikkel 7
Käesolev direktiiv on adresseeritud liikmesriikidele.
Brüssel, 10. detsember 1991

Labels: 7
3
15
8